KIRJALLINEN KYSYMYS E-3396/00

esittäjä(t): Antonios Trakatellis (PPE-DE) neuvostolle

(6. marraskuuta 2000)

Aihe: Vaalien yhteydessä tapahtuneet sääntöjenvastaisuudet ja vilpilliset menettelyt Albaniassa

Kuusi kreikkalaista parlamentin jäsentä, jotka menivät yhdessä muiden kansainvälisten tarkkailijoiden kanssa seuraamaan 15. lokakuuta 2000 uudelleen järjestettyjä kunnallisvaaleja Himaran alueelle Albaniaan sen jälkeen, kun Omonia-KEAD-puolue oli esittänyt syytöksiä kunnallisvaalien 1.10.2000 pidetyllä ensimmäisellä kierroksella esiintyneestä väkivallasta ja vilpillisistä menettelyistä, totesivat laajamittaisia sääntöjenvastaisuuksia ja vilpillisiä menettelyitä ja esittivät niitä koskevia syytöksiä.

1. Onko neuvosto tietoinen siitä, että albanialaiset viranomaiset sulkivat 14.10.2000 merivoimien harjoituksiin liittyvien muodollisten menettelyjen tekosyyllä meri- ja maarajat, minkä tuloksena monet Himaran alueen asukkaat eivät voineet mennä äänestyspaikoille ja äänestää? Onko se tietoinen myös siitä, että Albanian poliisi suoritti pidätyksiä ja pelotteli Himaran asukkaita, ja vaalipäivänä poliisivoimat pahoinpiteli äänestäjiä ennennäkemättömän väkivaltaisesti tarkkailijoiden ja parlamentin jäsenten ryhmän nähden sekä heitti äänestyslippuja vaaliuurniin, karkotti vaalivalvojia, muutti vaaliluetteloita ja pidätti monia henkilöitä, minkä seurauksena ehdokas Vasilis Bolanos ja Omonia-KEAD-puolue ilmoittivat, etteivät ne hyväksy vaalien tulosta?

2. Mikä on neuvoston kanta havaittuihin räikeisiin sääntöjenvastaisuuksiin, jotka tapahtuivat kunnallisvaalien toisella kierroksella Nanon hallituksen tuella ja Berishan oppositiopuolueen suvaitessa asian, ja mihin toimiin se aikoo ryhtyä Albanian hallitusta vastaan, jotta vaalit järjestettäisiin uudelleen kyseisellä alueella?

3. Onko mahdollista lykätä neuvoston päätöstä makrotaloudellisen rahoitusavun myöntämisestä Albanialle(1) oikeusvaltion luomista ja ihmisoikeuksien kunnioittamista koskevien ehtojen rikkomisen vuoksi?

4. Aiotaanko suhteita Albaniaan harkita uudelleen, varsinkin neuvoston päätöksen antamista, jolla neuvosto valtuutetaan neuvottelemaan vakaus- ja assosiaatiosopimus Albanian kanssa?

(1) EYVL L 110, 28.4.1999, s. 13.

Vastaus

(24. huhtikuuta 2001)

1. Neuvosto on perehtynyt huomautuksiin, joita esitetään Euroopan turvallisuus- ja yhteistyöjärjestön Demokraattisten instituutioiden ja ihmisoikeuksien toimiston ODIHR:n 16.10.2000 julkaisemassa alustavassa selvityksessä, Etyjin/ODIHR:n 11.12.2000 antamassa loppuselvityksessä sekä Euroopan neuvoston Paikallis- ja aluehallinnon kongressin 10.11.2000 antamassa selvityksessä Albanian kunnallisvaaleista.

2. Etyjin ja Euroopan neuvoston pysyvissä neuvostoissa antamassaan julkilausumassa Albanian paikallisvaaleista unioni pahoitteli ensimmäisellä ja toisella äänestyskierroksella todettuja vakavia sääntöjenvastaisuuksia ja välikohtauksia, erityisesti niitä, jotka haittasivat lukuisten Himaran kreikkalaisten äänestämistä.

3. Makrotaloudellisesta rahoitusavusta Albanialle 22.4.1999 tehdyn neuvoston päätöksen mukaisesti kyseisen päätöksen soveltaminen annettiin komission tehtäväksi, joten se ei siis enää kuulu neuvostolle. Mainittakoon silti, että Albanian viranomaisten ja komission väliset keskustelut lainan myöntämisen edellytyksenä olevista talouspolitiikkaa ja instituutioita koskevista ehdoista jatkuvat yhä, ja koko laina on edelleen nostamatta.

4. Arvoisa parlamentin jäsen viittaa neuvoston 21.22.6.1999 antamiin päätelmiin, joissa komissiota kehotettiin antamaan suosituksia neuvotteluohjeiksi vakautus- ja assosiaatiosopimuksen tekemiseksi sen jälkeen, kun neuvosto on ensin tarkastellut tällaisen sopimuksen tekemistä koskevaa toteutettavuustutkimusta. Kuitenkin sen jälkeen, kun komissio esitti tutkimuksensa, neuvosto totesi 24.1.2000, että Albanian pitäisi ensin ratkaista useita taloudellisia, poliittisia ja institutionaalisia ongelmia, jotta sen osallistuminen vakautus- ja assosiaatioprosessiin onnistuisi hyvin. Lopuksi Feiran Eurooppa-neuvosto kehotti Albanian hallitusta jatkamaan toimiaan edellä mainitussa tutkimuksessa esiin tulleiden kysymysten selvittämiseksi. Neuvosto ei siis vielä ole tehnyt päätöstä neuvottelujen aloittamisesta vakautus- ja assosiaatiosopimuksen tekemiseksi.

5. EU muistutti Zagrebissa 24.11. pidetyn EU:n ja Länsi-Balkanin maiden yhteisen huippukokouksen päätteeksi annetussa julkilausumassa, että vakautus- ja assosiaatioprosessi perustuu niiden demokraattisia, taloudellisia ja institutionaalisia uudistuksia koskevien ehtojen noudattamiseen, jotka neuvosto vahvisti 29.4.1997, sekä oikeusvaltion perustamiseen ja ihmisoikeuksien ja vähemmistöjen oikeuksien suojaamiseen.

Neuvosto perusti EU:n ja Albanian korkean tason erityisryhmän, jonka tehtävänä on arvioida saavutettua edistystä, antaa suosituksia tarpeellisiksi uudistuksiksi sekä antaa neuvoja ja suuntaviivoja kaikkien komission vuonna 1999 laatimassa toteutettavuustutkimuksessa esitettyjen ongelmien osalta. Näitä ovat makrotaloudellinen vakautus ja rakenneuudistusten vauhdittaminen, turvallisuuden ja yleisen järjestyksen vahvistaminen sekä julkishallinnon ja lakien soveltamisen parantaminen (esimerkiksi hallintouudistus, oikeuslaitos, oikeusvaltio ja ihmisoikeuksien, mukaan lukien vähemmistöjen oikeuksien, kunnioittaminen). Erityisryhmä voi tarkastella kaikkia muitakin vakautus- ja assosiaatioprosessin kannalta merkittäviä kysymyksiä. Tällä tavoin neuvosto voi seurata tiiviisti, miten Albanian hallitus soveltaa käytännön toimenpiteitä kyseisillä aloilla.

6. Puheenjohtajavaltio muistutti Euroopan unionin puolesta 1.12. antamassaan julkilausumassa siitä, että voimakas väkivaltaan turvautuminen poliittisten tavoitteiden saavuttamiseksi on Euroopan unionia huolestuttava kehityssuunta. Euroopan unioni kehottaakin painokkaasti noudattamaan oikeusvaltion periaatetta. Albanialaisten tahto lähentyä Euroopan unioniin merkitsee, että yhteisiä perusarvoja on sovellettava. Ensisijaisia arvoja ovat instituutioiden ja laillisuuden kunnioittaminen, väkivallan käytöstä luopuminen sekä suvaitsevaisuuden ja vuoropuhelun henki.